1. ปัจจัยความเสี่ยง

1.1) ความเสี่ยงจากการพึ่งพาผู้ผลิตน้อยราย

ถึงแม้บริษัทฯ จะซื้อสินค้าจากผู้ผลิตกว่า 50 ราย ในปี 2548, ร้อยละ 80 ของยอดขาย
เป็นสินค้าที่มาจากผู้ผลิตเพียง 7 รายคือ HP, IBM, Samsung, O2, Acer, Philips และ
Lenovo. ผู้ผลิตที่บริษัทฯ ขายสินค้ามากที่สุดในปี 2548 คือ HP ซึ่งมีสัดส่วนสูงถึงร้อยละ 44
ของสินค้าทั้งหมดเนื่องจาก HP เป็นผู้ผลิตสินค้า IT หลายประเภท
ครอบคลุมความต้องการของผู้บริโภคทั้งส่วนบุคคลและองค์กร รวมไปถึง HP
ก็มีนโยบายที่จะจัดจำหน่ายสินค้าผ่านผู้ค้าส่งจึงทำให้บริษัทฯ มียอดจำหน่ายสินค้าของ HP
เป็นสัดส่วนที่สูง อันทำให้บริษัทฯ มีความเสี่ยงในแง่ของการพึ่งพาผู้ผลิตน้อยราย อย่างไรก็ตาม
บริษัทฯ ก็เป็นลูกค้ารายใหญ่ของ HP เช่นกัน ทำให้ความสัมพันธ์ระหว่างบริษัทฯ และ HP
เป็นความสัมพันธ์ที่ต้องพึ่งพาซึ่งกันและกัน

เมื่อเปรียบเทียบกับปี 2547 บริษัทฯ มีความเสี่ยงจากการพึ่งพาผู้ผลิตน้อยรายที่ลดลง โดยในปี
2548 บริษัทฯ ได้รับการแต่งตั้งจากผู้ผลิตเพิ่มขึ้นจาก 40 รายเป็น 50 ราย,
จำนวนผู้ผลิตที่ครอบคลุมยอดขาย 80% มีจำนวนเพิ่มขึ้นจาก 5 รายเป็น 7 ราย
รวมทั้งสัดส่วนยอดขายของสินค้าจากผู้ผลิตรายใหญ่สุด ลดลงจาก 48% เป็น 44%
ตามตารางด้านล่าง

  --------------------------------------- --------------- ---------------
                                          2548            2547

  จำนวนผู้ผลิตที่บริษัทฯ เป็นผู้แทนจำหน่าย           50 ราย          40 ราย

  จำนวนผู้ผลิตที่ครอบคลุมยอดขาย 80%             7 ราย           5 ราย
  ของยอดขายรวม                                            

  ผู้ผลิตที่มียอดจำหน่ายสูงสุด และอัตราส่วนของยอดขาย HP, 44%         HP, 48%
  --------------------------------------- --------------- ---------------

บริษัทฯ สามารถให้ประโยชน์กับผู้ผลิตในหลาย ๆ ด้าน ที่ทำให้ผู้ค้าส่ง
ยังเป็นกลไกสำคัญสำหรับอุตสาหกรรม IT เช่น :

-   การครอบคลุมตลาด
    บริษัทฯ มีเครือข่ายลูกค้าที่เป็นบริษัทฯ ที่ดำเนินธุรกิจ IT
    และได้เปิดบัญชีพร้อมทั้งซื้อสินค้าจากบริษัทฯ แล้วมากกว่า 4,000 ราย ซึ่งบริษัทฯ
    สามารถช่วยเหลือผู้ผลิตในการจัดจำหน่ายสินค้าไปยังกลุ่มลูกค้าทั้ง 4,000
    รายได้อย่างรวดเร็วและมีประสิทธิภาพ

-   การจัดเก็บและกระจายสินค้า
    บริษัทฯ มีระบบบริหารคลังสินค้าที่ดีและมีประสิทธิภาพ
    สามารถเก็บสินค้าให้กับผู้ผลิตและจัดส่งให้กับลูกค้าทั่วประเทศไทยได้อย่างรวดเร็ว
    ถึงแม้จะเป็นการสั่งซื้อในจำนวนน้อย โดยบริษัทฯ
    สามารถจัดส่งสินค้าให้กับลูกค้าภายในวันถัดไปได้ทั้งหมด

-   การบริหารลูกหนี้รายย่อย
    บริษัทฯ มีทีมงานที่สามารถบริหารลูกหนี้รายย่อยได้อย่างมีประสิทธิภาพ
    ซึ่งสามารถช่วยเหลือผู้ผลิตในการให้เครดิตกับลูกค้ารายย่อย
    ทำให้ผู้ผลิตสามารถจำหน่ายสินค้าให้กับลูกค้าหลาย ๆ รายได้อย่างรวดเร็ว

1.2) ความเสี่ยงจากการเปลี่ยนแปลงเทคโนโลยีที่กระทบต่อสินค้าคงคลัง

เนื่องจากสินค้าหลักของบริษัทฯ เป็นคอมพิวเตอร์และอุปกรณ์ต่อพ่วง
ซึ่งสินค้าในกลุ่มนี้มีการพัฒนาเทคโนโลยีอย่างรวดเร็ว ทำให้สินค้าคงคลังของบริษัทฯ
อาจจะมีการล้าสมัย สร้างความเสียหายกับบริษัทฯ ได้

บริษัทฯ มีการดำเนินการบริหารความเสี่ยงด้านสินค้าคงคลังหลาย ๆ วิธีดังนี้:

-   การควบคุมสินค้าคงคลังให้น้อยกว่า 30 วัน
    บริษัทฯ มีนโยบายในการเก็บสินค้าคงคลังอยู่ในช่วง 15 - 30 วัน
    ซึ่งเป็นการจำกัดความเสี่ยงของสินค้าคงคลัง และทำให้ถ้าเกิดปัญหา
    ก็สามารถแก้ไขได้อย่างรวดเร็ว

-   การให้มีผู้จัดการผลิตภัณฑ์ดูแลสินค้า
    บริษัทฯ มีการกำหนดให้ผู้บริหารผลิตภัณฑ์ (Product Manager)
    เป็นผู้ดูแลสินค้าทั้งในแง่ของการสั่งซื้อ การดูแลสินค้าคงคลัง และส่งเสริมขายสินค้า
    ทำให้มีผู้เชี่ยวชาญที่ให้ความสำคัญในการดูแลสินค้าแต่ละยี่ห้อ สามารถแก้ปัญหาได้อย่างรวดเร็ว

-   การตั้งสำรองสินค้าล้าสมัย
    บริษัทฯ มีการตั้งสำรองสินค้าคงคลังล้าสมัยตามอายุสินค้าในทุก ๆ เดือน
    ซึ่งเมื่อมีสินค้าค้างสต็อค จะมีการตั้งสำรองตามอายุอันจะทำให้กำไรที่แสดงในงบ
    เป็นกำไรที่หักภาระสินค้าค้างสต็อคไปแล้วเสมอ

1.3) ความเสี่ยงด้านอัตราแลกเปลี่ยนเงินตราต่างประเทศ

บริษัทฯ มีการสั่งซื้อสินค้าบางส่วนโดยชำระด้วยเงินสกุลดอลลาร์สหรัฐ
ในขณะที่สินค้าทั้งหมดจะจำหน่ายในประเทศเป็นเงินบาท โดยในปี 2548 บริษัทฯ
มีการสั่งซื้อสินค้าจากต่างประเทศในอัตราประมาณ 20% หรือคิดเป็นเงินประมาณ 44
ล้านเหรียญดอลลาร์สหรัฐ เพื่อป้องกันความเสี่ยงด้านอัตราแลกเปลี่ยน บริษัทฯ
มีการทำสัญญาป้องกันความเสี่ยงล่วงหน้าในทุกใบสั่งซื้อในอัตรา 50-100% ของมูลค่าการสั่งซื้อ
ซึ่งอัตราที่บริษัทฯ จะทำสัญญาว่าจะเป็นเท่าใดนั้น บริษัทฯ จะฟังคำแนะนำจากธนาคาร ทั้งนี้
โดยทั่วไป บริษัทฯ จะเลือกทำสัญญาป้องกันความเสี่ยงฯ ทั้งหมด
ยกเว้นในกรณีที่มีตัวบ่งชี้ว่าค่าเงินบาทจะแข็งค่าขึ้น

1.4) ความเสี่ยงจากการแข่งขันและกำไรขั้นต้นต่ำ

ธุรกิจขายส่งอุปกรณ์คอมพิวเตอร์ ถือเป็นธุรกิจที่มีการแข่งขันสูง มีกำไรขั้นต้นอยู่ในระดับต่ำ
แต่เป็นอุตสาหกรรมที่มีขนาดใหญ่และมีการเติบโตสูง โดยคาดว่ายังคงมีการเติบโตที่มากกว่า 10%
ไปได้อีกหลายปี ซึ่งจากลักษณะอุตสาหกรรมแบบนี้
อาจมีคู่แข่งใช้ราคามาเป็นกลยุทธหลักในการแข่งขัน ซึ่งถ้าเกิดขึ้น บริษัทฯ
อาจต้องลดราคาสินค้าเพื่อให้สามารถแข่งขันได้ดีขึ้น และอาจจะกระทบผลการดำเนินงานของบริษัทฯ
ได้ บริษัทฯ ได้พยายามลดความเสี่ยงด้วยการเพิ่มประเภทสินค้า
ทำให้มีการขายสินค้ากระจายมากประเภทขึ้น ถ้าเกิดปัญหาขึ้น ก็จะมีผลกระทบเฉพาะบางส่วน
รวมไปถึงบริษัทฯ พยายามให้ความสำคัญในการพัฒนาและส่งเสริมการขายสินค้าที่ตลาดไม่ใหญ่นัก
แต่สามารถให้กำไรได้ดีและมีการแข่งขันน้อยมาช่วยเพิ่มกำไร พร้อมกันนี้ บริษัทฯ
ได้มีการขายสินค้าไปยังลูกค้าจำนวนมาก โดยบริษัทฯ มีลูกค้ามากกว่า 4,000 ราย
จึงมีการขายที่กระจาย สม่ำเสมอ และเนื่องจากธุรกิจค้าส่งอุปกรณ์คอมพิวเตอร์
เป็นธุรกิจที่ใช้เงินทุนมาก มีโอกาสน้อยที่จะมีคู่แข่งรายใหม่เข้ามาในตลาดเพิ่ม ในทางกลับกัน
เชื่อว่าจะมีผู้ค้าบางรายที่ไม่สามารถแข่งขันได้ออกจากตลาดไป
หรือมีการควบรวมกิจการระหว่างผู้ค้าส่ง

1.5) ความเสี่ยงจากลูกหนี้การค้า

ในปี 2548 บริษัทฯ มียอดขายเครดิตประมาณร้อยละ 73 ของยอดขายรวม และลูกหนี้ส่วนใหญ่
ไม่ได้มอบหลักประกันที่ครอบคลุมหนี้สินทั้งหมดให้กับบริษัทฯ รวมไปถึงลูกค้าของบริษัทฯ หลายราย
เป็นบริษัทขนาดเล็กและเป็นบริษัท ใหม่ที่ยังไม่มีเงินทุนมากนัก ดังนั้นหากลูกหนี้การค้าของบริษัทฯ
เกิดปัญหาในการบริหารงาน ไม่สามารถชำระเงินได้ตามกำหนด จะส่งผลต่อสภาพคล่องของบริษัทฯ
ทางด้านเงินทุนหมุนเวียน หรือผลการดำเนินงานของบริษัทฯ ได้ อย่างไรก็ตาม บริษัทฯ
มีการตรวจสอบเครดิตอย่างรัดกุมก่อนจะให้เครดิตกับลูกค้า
และมีการแยกฝ่ายควบคุมเครดิตออกจากฝ่ายขาย เพื่อให้การพิจารณาเครดิตเป็นไปอย่างอิสระ
และเพื่อลดความเสี่ยงด้านหนี้สูญลงไปอีก บริษัทฯ
ได้ซื้อประกันภัยเพื่อคุ้มครองความเสียหายด้านหนี้สูญที่จะเกิดจากลูกค้าทุกราย ซึ่งกรมธรรม์ที่บริษัทฯ
ซื้อไว้นี้ สามารถคุ้มครองความเสียหายส่วนใหญ่จากปัญหาหนี้สูญได้

1.6) ความเสี่ยงจากเงินทุนหมุนเวียน

จากการที่ธุรกิจค้าส่งคอมพิวเตอร์ มี cash cycle กว่า 40 วัน
ทำให้ปริมาณเงินทุนหมุนเวียนที่ต้องใช้ เพิ่มขึ้นตามยอดขายที่เพิ่มขึ้น
และจากการขยายงานของบริษัทฯ ที่มีเพิ่มของยอดขายในอัตราสูงกว่าร้อยละ 10 มาตลอด
ความต้องการเงินทุนหมุนเวียนที่เพิ่มขึ้นอย่างต่อเนื่อง ถือเป็นความเสี่ยงและภาระของบริษัทฯ
อย่างไรก็ตาม การที่บริษัทฯ ได้เข้าเป็นบริษัทจดทะเบียนในตลาดหลักทรัพย์ฯ ทำให้บริษัทฯ
มีทางเลือกในการเพิ่มเงินทุนหมุนเวียนมากขึ้น และบริษัทฯ เอง
ได้พยายามเพิ่มความร่วมมือกับสถาบันการเงินในการให้สถาบันการเงินเข้ามาให้บริการด้านเงินทุนกับลูกค้าของบริษัทฯ
มากขึ้น ซึ่งจะช่วยลดภาระการจัดหาเงินทุนของบริษัทฯ ได้

1.7) ความเสี่ยงจากการพึ่งพาบุคลากร

IT เป็นธุรกิจที่ต้องอาศัยบุคลากรที่มีความรู้ด้าน IT
เข้ามาร่วมงานซึ่งนอกเหนือจากการรับพนักงานที่มีประสบการณ์เข้ามาร่วมงานแล้ว บริษัทฯ
ยังต้องมีการฝึกอบรมพนักงานอย่างต่อเนื่องเพื่อให้สามารถให้บริการลูกค้าได้อย่างมีประสิทธิภาพซึ่งหากบุคลากรที่มีความสามารถและความชำนาญงานได้ลาออกจากบริษัทฯ
อาจมีผลกระทบต่อการดำเนินงานและความสามารถในการขยายงานของบริษัทฯ ในระยะสั้น
และก่อให้เกิดงบประมาณเพิ่มเติมที่ต้องใช้ในการฝึกอบรมบุคลากรกลุ่มใหม่ขึ้นมาทดแทน
อย่างไรก็ตาม บริษัทฯ มีการจัดระบบค่าตอบแทนที่ดีให้กับพนักงาน ซึ่งแปรเปลี่ยนตามความสามารถ
รวมทั้งได้ออกใบสำคัญแสดงสิทธิในการซื้อหุ้นของบริษัทฯ ในราคาพิเศษให้แก่พนักงานของบริษัทฯ
ที่สามารถใช้สิทธิได้ตามอายุงาน เพื่อจูงใจให้รู้สึกถึงความมีส่วนร่วมเป็นเจ้าของบริษัทฯ
และทำงานให้บริษัทฯ อย่างเต็มที่และยาวนานขึ้น รวมทั้ง บริษัทฯ ยังมีการดำเนินการอีกหลายด้าน
เพื่อลดความเสี่ยงจากการพึ่งพาบุคลากรในด้านอื่นๆ ของบริษัทฯ เช่น
การแยกงานการขายและการตลาดออกจากกัน ซึ่งทำให้ลูกค้าทุกรายจะได้รับการติดต่อจากบริษัทฯ
ผ่าน 2 หน่วยงานหลักคือ ฝ่ายขายและฝ่ายการตลาด
ลดความเสี่ยงจากการพึ่งพาพนักงานเพียงฝ่ายเดียวลงได้, การปรับปรุงระบบงานโดยใช้
Information System เข้ามาช่วยงานมากขึ้น เช่น การใช้ระบบ ERP ของ SAP R/3
และการใช้ Electronic Workflow ของ Lotus Notes ทำให้ระบบงานต่างๆ
สามารถทำได้ง่าย รวดเร็ว ถูกต้อง มีระบบเตือนภัยเมื่องานผิดพลาด ซึ่งลดการพึ่งพาบุคลากรลงได้
รวมทั้งบริษัทฯ มีการกำหนดโครงสร้างการบริหาร ที่มีการกระจายงานออกให้ผู้บริหารหลายๆ ท่าน
จัดให้มีพนักงานที่มีความสามารถใกล้เคียงกัน และสามารถทำงานทดแทนกันได้ในหลายๆ ระดับ
ซึ่งเชื่อว่าทั้งหมดนี้จะช่วยลดการพึ่งพาบุคลากรลงได้